《中秋与山甫登楼小酌》
宋代·舒岳祥

莫笑斯楼小，因高势自尊。
江山图万井，烟树点千村。
斫却月中桂，烹他海上鲲。
乘槎八月半，与子探河源。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。